text: Formand: Drikkevand skal formentlig koges resten af ugen
  13 december 2017 kl. 15.20
  Borgere der får vand fra Vesterlund Vandværk ved Thyregod må forvente at koge drikkevandet resten af ugen.
  Der er for mange bakterier i vandet fra Vesterlund Vandværk - og årsagen er ukendt.
  - Ingen ved hvad årsagen er. Derfor bliver der taget prøver i morgen – og vi håber på en afklaring i løbet af ugen, siger formand for Vesterlund Vandværk, Mogens Ørnsholt, til TV SYD.
  Han undrer sig over det forhøjede bakterietal.
  Mogens Ørnsholt, formand, Vesterlund Vandværk: "Det er ikke faretruende. Men for svagelige personer eller folk der er ramt af sygdom, kan det få læsset til at vælte."
  - Vi har totalrenoveret vandværket. Det blev fornyet fra ende til anden for tre-fire uger siden. Det kører i lukkede systemer og burde være skyllet igennem, forklarer formanden og fortsætter:
  - Vi håber at kunne finde frem til årsagen, så vi kan lukke en af boringerne af. Det kan også komme fra filtersystemet.
  Vandet skal spilkoge i ét minut. Hvis du bruger elkedel, skal du koge vandet to gange med et par minutters mellemrum for at nå op på, at vandet spilkoger i et helt minut.
  - Drikkevandet skal koges indtil vores analyser ligger indenfor grænseværdierne. Men vi kører med en lav overligger i Danmark. Så det er ikke faretruende. Men for svagelige personer eller folk der er ramt af sygdom, kan det få læsset til at vælte, slutter Mogens Ørnsholt.
  Borgere i området får direkte besked fra vandværket, når problemet er løst - og kan løbende følge med på Vejle Kommunes hjemmeside.
  
  